Mihin #Lahti hävisi kuvapalvelusta? "Viitteitä yhteisösääntöjen vastaisesta sisällöstä"

Vili Uuskallio

Lahti näytti torstaina tehneen tahtomattaan katoamistempun kuvapalvelu Instagramissa. Aihetunnisteella #Lahti on julkaistu Instagramissa noin 113 000 kuvaa, joista hakutoiminto ei näyttänyt ainuttakaan. Haku #Lahti-tunnisteella tuotti vain vastauksen ”Ei vielä julkaisuja” tai "Ei vielä yhtään kuvaa tai videota!".

Instagramin pöytäkoneversiossa näkyviin tuli 36 "huippujulkaisua", mutta niiden perässä oli seuraavanlainen selitys: Viimeaikaiset julkaisut avainsanalla #Lahti piilotettiin, sillä yhteisön ilmiannot antavat viitteitä Instagramin yhteisösääntöjen vastaisesta sisällöstä.

Instagram on estänyt muun muassa alastomuuteen viittaavia hakusanoja. Instragramin omistaa Facebook, jolta on vaikea saada vastauksia.

#Lahti-haun estämisellä saattoi olla jotain tekemistä Hennalan viime viikon tapahtumien kanssa. Kenties kuvat Ku Klux Klan -asuun pukeutuneesta hahmosta ovat olleet yhteisöpalvelulle liikaa?

– On ilmeisesti ollut sellaisia julkaisuja, että he ovat katsoneet parhaaksi panna koko #Lahti-sanan sivuun, pohtii Lahden kaupungin viestintäpäällikkö Heini Moisio.

Moisio piti tilannetta kaupungin kannalta valitettavana. Kaupungilla ei ole keinoa vaikuttaa asiaan.

– Emme voi sille mitään, jos palvelu on tällaisen linjauksen tehnyt. Onhan se aika ikävää, jos #Lahtea käytetään sillä tavalla, että se vie myös meiltä mahdollisuuden käyttää sitä. Olen todella pahoillani, jos #Lahti ryvettyy.

#Lahti-aihetunnisteella pääsi tekemään hakuja jälleen iltapäivällä muutaman tunnin katkoksen jälkeen.

Aiemmin päivällä Moisio ei ollut kovin toiveikas sen suhteen, että ongelmaa saataisiin ratkottua yhteistyössä Facebookin kanssa.

– Olemme joskus yrittäneet löytää Facebookista henkilöä, jonka kanssa voisimme muutamaa asiaa selvittää. Vaihdoimme englannin kielellä useamman sähköpostiviestin, mutta se ei johtanut mihinkään toimenpiteisiin. Emme pysty kuin seuraamaan tilannetta.